Ե՞րբ էր, որ առաջին անգամ հանդիպեցայ Արա Կիւլերին կամ ճանչցայ զինք, յստակ կերպով չեմ յիշեր, բայց ինծի համար որպէս առաջին հանդիպում` քանդակուած է պատկեր մը, որուն մէջ ես ու ան, երկուքս ալ` տակաւին պատանի, հետիոտն ման կու գանք Սուատիյէէն դէպի Պոսթանճը գացող ճամբուն վրայ: Մեր երկուքին ալ ձեռքին մէջ կայ մէկ-մէկ լուսանկարչական գործիք: Երկուքս ալ լուսանկարի սիրահար ենք ու տեսարաններ կը քաշենք: Այդ շրջանին կարծես կ՛աշակերտէինք Նաճի անուն նշանաւոր լուսանկարիչի մը, որ նմանապէս կը բնակէր Սուատիյէի կողմերը: